Дулаалгын ажлын явцтай танилцлаа 
“Бодь Пропертийз” ХХК-ийн нийгмийн хариуцлагын хүрээнд санхүүжүүлж буй 2 айлын бүтэн дулаалгын ажлын явцтай МБҮА ТББ-ын гүйцэтгэх захирал, “Дулаан шийдэл II” төслийн багийн удирдагч Г.Батсүх танилцлаа. Дулаалгын ажлуудыг "Дулаан шийдэл" төслөөр чадавхажсан дулаалгын зөвлөхүүд хийж гүйцэтгэж байгаа юм. Дулаалгын ажлын явц 60-90 хувийн явцтай байна. Өөрөөр хэлбэл, дээвэр, хана, суурийн үндсэн дулаалгын ажлууд хийгдэж дууссан бөгөөд энэ 7 хоногт сайдинг угсрах, суурийн өнгөлгөө хийх, хаалга солих, дээврийн туслах ажил хийгдэж дуусах төлөвтэй байна. 
2024 оны 11 дүгээр сараас эхлэн явагдсан нээлттэй шалгаруулалтын үр дүнд СХД-ийн 22-р хороонд оршин суугч Г.Хүрэлбаатар болон СХД-ийн 7-р хороонд оршин суугч Б.Үрлээгийнх тус тус сонгогдсон. Өөрөөр хэлбэл доорх 12 шалгуур үзүүлэлтийг хангасан, иргэд, олон нийтэд дулаалга, сэргээгдэх эрчим хүчний хэмнэлтийн талаарх ач холбогдлыг тайлбарлан таниулах, мэдлэг, мэдээллийг нь дээшлүүлэх зорилгоор видео контент, нэвтрүүлгийн зураг авалт хийх, эдгээр байшинтай төслийн санхүүжүүлэгчид, хэрэгжүүлэгч байгууллагууд, зочид, төлөөлөгчдийг танилцуулах зэрэг нөхцөлийг зөвшөөрсөн 2 айлд бүтэн дулаалга хийж байна. Үүнд, 
· Ам бүлийн тоо?
· 0-18 насны хүүхдийн тоо?
· Гэр бүлийн гишүүдээс хөдөлмөр эрхэлж буй хүний тоо?
· Хашаанд байх байшин, гэрийн тоо?
· Байшингийн хэмжээ?
· Цахилгаан тоолууртай эсэх?
· Халаалтын төрөл?
· Сарын цахилгааны зардал? 
· Байшингийн баригдсан он? 
· Цаашид байшиндаа амьдрах жил? 
· Газрын гэрчилгээ нь өөрийн нэр дээр эсэх? 
· Технологийн дагуу дулаалах боломжтой эсэх?  
Товчхон дурдахад, нээлттэй шалгаруулалтад 22 айл өрх материалаа ирүүлсэн. Эдгээрээс эхний шалгууруудыг давсан 10 айлд камертай хэмжилт үнэ төлбөргүй хийж, 3 айлыг богино жагсаалтад оруулан, агаарын бохирдол ихтэй бүсэд оршин сууж буй дээрх 2 айлыг сонгон дулаалж байна.  

